Só lyk vanjaar se Top-40 Afrikaanse liedjies | Maroela Media
Appel. (Foto: Janie Monsieur/Maroela Media)
Ondanks die wêreldwye Covid-19-pandemie wat vanjaar die musiekbedryf feitlik oornag op sy knieë gedwing het, was daar wel 'n paar noemenswaardige ligpunte vir die aanlyn musiekbedryf.
Volgens The Media Online het meer mense aanlyn na musiek geluister en radioverbruik met 40% toegeneem.
Op eie bodem het kunstenaars soos Appel, Bernice West, Jan Jan Jan, Spoegwolf, Elandré, Riaan Benadé, Demi Lee Moore, Christia Visser en Refentse veral 'n goeie musiekjaar agter die rug.
Riaan Benadé het sy debuutalbum, Spontaan, in Augustus uitgereik. Dié album was binne enkele dae een van die mees gestroomde albums in Afrikaans op Apple Music vir 'n paar agtereenvolgende dae. Verskeie van sy enkelsnitte was ook in die nommer 1-posisie op die groot digitale platforms. Riaan het help skryf aan "Ons sal self", Coleske Artists en Solidariteit se samewerkingslied, wat ook baie gewild was vanjaar.
Die groep Spoegwolf het vanjaar sy vyfde album, getiteld Wind, bekendgestel wat deur Spotify aangewys is as die mees gestroomde Afrikaanse album op Spotify vir 2020. Dit is nogal 'n prestasie, gegewe dat die album eers in die vierde kwartaal van 2020 bekendgestel is. Die eerste enkelsnit vanaf dié nuwe album, "Swart vere", het ook op ander stroomdienste goed gevaar en die musiekvideo is reeds meer as 257 000 keer op YouTube gekyk.
Die jong krulkopsangeres Bernice West het vanjaar die musiekbedryf behoorlik stormgeloop onder leiding van Johan Vorster van Inhoud Huis. Bernice was eers te sien op die talentsoekprogram Maak my famous en ná die groot sukses van haar heel eerste enkelsnit, "Sonop-blom", is dit duidelik dat sy beskore is vir 'n loopbaan in die Afrikaanse musiekbedryf. Sy het al die liedjies op haar debuutalbum, "Net geleen", geskryf. Haar broer Renier van der Westhuizen van die groep Rooksein het ook met 'n paar liedjies gehelp.
Appel (Christoph Kotzé) se lied, "Nonna", word vanjaar bekroon as die nommer 1-liedjie op die Maroela Media Afrikaanse Top-40 in Afrikaans. Dié lied het op talle Afrikaanse trefferparades gepryk en die musiekvideo het reeds meer as 4,8 miljoen kykbeurte op YouTube gekry. Hoewel die lied in November 2019 bekendgestel is, het dit eers in Februarie vanjaar behoorlik aandag getrek. "Nonna" verwys na sy vrou, Sally-Anne Kotzé, en handel oor Appel se hart wat op die verhoog, maar ook by sy gesin, hoort.
Maroela Media se Top-40 Afrikaanse liedjies is saamgestel uit die weeklikse Maroela Media Afrikaanse Top-20.